Απόφαση του Δικαστηρίου (δεύτερο τμήμα) της 5ης Απριλίου 2001. - Επιτροπή των Ευρωπαϊκών Κοινοτήτων κατά Ιταλικής Δημοκρατίας. - Παράβαση κράτους μέλους - Μη αμφισβητούμενη παράβαση - Οδηγία 73/23/ΕΟΚ - Ηλεκτρικοί θερμοσίφωνες - Όροι ασφαλείας που δεν προβλέπονται από την οδηγία. - Υπόθεση C-100/00.



Συλλογή της Νομολογίας του Δικαστηρίου 2001 σελίδα I-02785



Διάδικοι

Σκεπτικό της απόφασης

Απόφαση για τα δικαστικά έξοδα

Διατακτικό



Λέξεις κλειδιά

Κράτη μέλη - Υποχρεώσεις - Εκτέλεση των οδηγιών - Μη αμφισβητουμένη παράβαση

(Άρθρο 226 ΕΚ)

Διάδικοι

Στην υπόθεση C-100/00,

Επιτροπή των Ευρωπαϊκών Κοινοτήτων, εκπροσωπούμενη από τους R. B. Wainwright και G. Bisogni, με τόπο επιδόσεων στο Λουξεμβούργο,

προσφεύγουσα,

κατά

Ιταλικής Δημοκρατίας, εκπροσωπούμενης από τον U. Leanza, επικουρούμενο από τον G. Aiello, avvocato dello Stato, με τόπο επιδόσεων στο Λουξεμβούργο,

καθής,

που έχει ως αντικείμενο να αναγνωριστεί ότι η Ιταλική Δημοκρατία, επιβάλλοντας για τους ηλεκτρικούς θερμοσίφωνες με θερμοσυσσωρευτή όρους ασφαλείας μη προβλεπόμενους από την οδηγία 73/23/ΕΟΚ του Συμβουλίου, της 19ης Φεβρουαρίου 1973, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (ΕΕ ειδ. έκδ. 13/002, σ. 58), και, ως εκ τούτου, μη αναγνωρίζοντας, για τα προϊόντα που κατασκευάζονται σύμφωνα με το πρότυπο ΕΝ 60335-2-21, τεκμήριο πιστότητας προς τους όρους ασφαλείας, παρέβη τις υποχρεώσεις που υπέχει από το κοινοτικό δίκαιο,

ΤΟ ΔΙΚΑΣΤΗΡΙΟ (δεύτερο τμήμα),

συγκείμενο από τους Β. Σκουρή, πρόεδρο τμήματος, R. Schintgen και N. Colneric (εισηγητή), δικαστές,

γενικός εισαγγελέας: F. G. Jacobs

γραμματέας: R. Grass

έχοντας υπόψη την έκθεση του εισηγητή δικαστή,

αφού άκουσε τον γενικό εισαγγελέα που ανέπτυξε τις προτάσεις του κατά τη συνεδρίαση της 18ης Ιανουαρίου 2001,

εκδίδει την ακόλουθη

Απόφαση

Σκεπτικό της απόφασης

1 Με δικόγραφο που κατέθεσε στη Γραμματεία του Δικαστηρίου στις 16 Μαρτίου 2000, η Επιτροπή των Ευρωπαϊκών Κοινοτήτων άσκησε, δυνάμει του άρθρου 226 ΕΚ, προσφυγή με την οποία ζητεί να αναγνωριστεί ότι η Ιταλική Δημοκρατία, επιβάλλοντας για τους ηλεκτρικούς θερμοσίφωνες με θερμοσυσσωρευτή όρους ασφαλείας μη προβλεπόμενους από την οδηγία 73/23/ΕΟΚ του Συμβουλίου, της 19ης Φεβρουαρίου 1973, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως (ΕΕ ειδ. έκδ. 13/002, σ. 58), και, ως εκ τούτου, μη αναγνωρίζοντας, για τα προϊόντα που κατασκευάζονται σύμφωνα με το πρότυπο ΕΝ 60335-2-21, τεκμήριο πιστότητας προς τους όρους ασφαλείας, παρέβη τις υποχρεώσεις που υπέχει από το κοινοτικό δίκαιο.

2 Οι ηλεκτρικοί θερμοσίφωνες με θερμοσυσσωρευτή εμπίπτουν στο πεδίο εφαρμογής της οδηγίας 73/23. Το άρθρο 3 της οδηγίας αυτής ορίζει ότι τα κράτη μέλη λαμβάνουν όλα τα κατάλληλα μέτρα για να μην υπάρξει εμπόδιο, για λόγους ασφαλείας, στην ελεύθερη κυκλοφορία του ηλεκτρολογικού υλικού που ανταποκρίνεται στους στόχους ασφαλείας του άρθρου 2 της οδηγίας.

3 Όπως προκύπτει από το άρθρο 5 της οδηγίας 73/23, οι ηλεκτρικοί θερμοσίφωνες που έχουν κατασκευαστεί σύμφωνα με το εναρμονισμένο πρότυπο ΕΝ 60335-2-21 πρέπει να θεωρούνται σύμφωνοι με τις απαιτήσεις της οδηγίας. Το προαναφερθέν πρότυπο προβλέπει ιδίως ότι οι ηλεκτρικοί θερμοσίφωνες περιέχουν μηχανισμό που σταματά την τροφοδότηση με ηλεκτρική ενέργεια όταν η θερμοκρασία του νερού φθάσει τους 130 oC.

4 Avτίθετα, το ιταλικό δίκαιο προβλέπει ότι η θερμική διάταξη με την οποία πρέπει να είναι εφοδιασμένοι οι θερμοσίφωνες σύμφωνα με το πρότυπο διαβαθμίζεται κατά τρόπο ώστε η θερμοκρασία να μην υπερβαίνει τους 100 oC.

5 Εκτιμώντας ότι ο όρος αυτός συνιστά παράβαση της οδηγίας 73/23, η Επιτροπή κίνησε τη διαδικασία λόγω παραβάσεως κράτους μέλους. Αφού έδωσε τη δυνατότητα στην Ιταλική Δημοκρατία να υποβάλει τις παρατηρήσεις της, η Επιτροπή απηύθυνε στις 30 Ιανουαρίου 1997 στο εν λόγω κράτος μέλος αιτιολογημένη γνώμη, με την οποία το κάλεσε να λάβει τα αναγκαία μέτρα προκειμένου να συμμορφωθεί προς τη γνώμη αυτή εντός δύο μηνών από την ημερομηνία κοινοποιήσεώς της. Δεδομένου ότι η Ιταλική Δημοκρατία δεν απάντησε, η Επιτροπή άσκησε την παρούσα προσφυγή.

6 Η Ιταλική Κυβέρνηση δεν αμφισβητεί την παράβαση και βεβαιώνει ότι θα λάβει τα κατάλληλα μέτρα για να θέσει τέρμα στην παράβαση αυτή.

7 Λαμβανομένων υπόψη του στοιχείου αυτού και εκείνων που περιέχονται στις σκέψεις 3 και 4 της παρούσας αποφάσεως, πρέπει συνεπώς να αναγνωριστεί ότι η Ιταλική Δημοκρατία, επιβάλλοντας για τους ηλεκτρικούς θερμοσίφωνες με θερμοσυσσωρευτή όρους ασφαλείας μη προβλεπόμενους από την οδηγία 73/23 και, ως εκ τούτου, μη αναγνωρίζοντας, για τα προϊόντα που κατασκευάζονται σύμφωνα με το πρότυπο ΕΝ 60335-2-21, τεκμήριο πιστότητας προς τους όρους ασφαλείας, παρέβη τις υποχρεώσεις που υπέχει από την οδηγία αυτή.

Απόφαση για τα δικαστικά έξοδα

Επί των δικαστικών εξόδων

8 Κατά το άρθρο 69, παράγραφος 2, του Κανονισμού Διαδικασίας, ο ηττηθείς διάδικος καταδικάζεται στα δικαστικά έξοδα, εφόσον υπήρχε σχετικό αίτημα του νικήσαντος διαδίκου. Δεδομένου ότι η Επιτροπή διατύπωσε σχετικό αίτημα και η Ιταλική Δημοκρατία ηττήθηκε, επιβάλλεται να καταδικαστεί το εν λόγω κράτος μέλος στα δικαστικά έξοδα.

Διατακτικό

Για τους λόγους αυτούς,

ΤΟ ΔΙΚΑΣΤΗΡΙΟ (δεύτερο τμήμα)

αποφασίζει:

1) Η Ιταλική Δημοκρατία, επιβάλλοντας για τους ηλεκτρικούς θερμοσίφωνες με θερμοσυσσωρευτή όρους ασφαλείας μη προβλεπόμενους από την οδηγία 73/23/ΕΟΚ του Συμβουλίου, της 19ης Φεβρουαρίου 1973, περί προσεγγίσεως των νομοθεσιών των κρατών μελών των αναφερομένων στο ηλεκτρολογικό υλικό που προορίζεται να χρησιμοποιηθεί εντός ορισμένων ορίων τάσεως, και, ως εκ τούτου, μη αναγνωρίζοντας, για τα προϊόντα που κατασκευάζονται σύμφωνα με το πρότυπο ΕΝ 60335-2-21, τεκμήριο πιστότητας προς τους όρους ασφαλείας, παρέβη τις υποχρεώσεις που υπέχει από την οδηγία αυτή.

2) Καταδικάζει την Ιταλική Δημοκρατία στα δικαστικά έξοδα.